เทศกาลสงกรานต์นี้ กรมอุทยานแห่งชาติ สัตว์ป่า และพันธุ์พืช พร้อมอำนวยความสะดวกนักท่องเที่ยวดูแลความปลอดภัยตลอด 24 ชั่วโมง
กรมอุทยานแห่งชาติ สัตว์ป่าและพันธุ์พืช จัดเตรียมความพร้อมอำนวยความสะดวกนักท่องเที่ยวดูแลความปลอดภัยตลอด 24 ชั่วโมง ช่วงเทศกาลสงกรานต์ นายธัญญา เนติธรรมกุล อธิบดีกรมอุทยานแห่งชาติ สัตว์ป่า และพันธุ์พืช กล่าวว่า กรมอุทยานแห่งชาติ สัตว์ป่า และพันธุ์พืช ได้มีมาตราการเตรียมความพร้อมการรักษาความปลอดภัย อำนวยความสะดวกและลดอุบัติเหตุทางถนนช่วงเทศกาลสงกรานต์ ระหว่างวันที่ 12 - 16 เมษายน 2562 โดยให้หน่วยงานในสังกัดกรมอุทยานฯ ทุกหน่วยดำเนินการตามมาตรการดังกล่าว เช่น การจัดตั้งจุดอำนวยความสะดวกและรักษาความปลอดภัยแก่นักท่องเที่ยว 155 แห่งทั่วประเทศ การจัดตั้งศูนย์ปฎิบัติการบริการและช่วยเหลือนักท่องเที่ยวในอุทยานแห่งชาติช่วงเทศกาลสงกรานต์ ณ สำนักบริหารพื้นที่อนุรักษ์ 1-16 และสาขาที่ครอบคลุมอยู่ทั่วประเทศ ซึ่งเป็นการเตรียมความพร้อมและให้นักท่องเที่ยวทั้งชาวไทยและชาวต่างชาติสามารถท่องเที่ยวอุทยานแห่งชาติได้อย่างปลอดภัยและมีความสุข โดยเฉพาะเน้นดูความปลอดภัยนักท่องเที่ยวทั้งชีวิตและทรัพย์สิน ควบคุมไม่ให้มีการดื่มสุรา หรือเครื่องดื่มที่มีแอลกอฮอล์ทุกชนิดในอุทยานแห่งชาติ และรักษาความสะอาดในบริเวณต่างๆ และห้ามนำสัตว์เลี้ยงเข้าไปในอุทยานแห่งชาติ ด้วยการเผยแพร่ข้อมูลประชาสัมพันธ์ทั้งภาษาไทยและภาษาต่างประเทศ การจัดเก็บค่าบริการและการปฎิบัติตามกฎหมาย ระเบียบที่เกี่ยวข้องอย่างเคร่งครัด อธิบดีกรมอุทยานแห่งชาติ สัตว์ป่า และพันธุ์พืช กล่าวย้ำว่า ยังได้สำรวจจุดเสี่ยงอันตรายของแหล่งท่องเที่ยว วางแผนกำหนดมาตรการป้องกันและการกู้ภัยในอุทยานแห่งชาติ การสำรวจ ซ่อมแซมวัสดุอุปกรณ์ เช่น เสื้อชูชีพ ห่วงชูชีพ เชือก ยานพาหนะต่างๆ ให้พร้อมใช้งานในเวลาฉุกเฉิน การติดตั้งป้าย หรือทุ่น หรือธงสี เพื่อเตือนภัย หรือข้อควรระวัง เช่น เขตห้ามเล่นน้ำ เขตที่ลึกน้ำวน หน้าผาชัน หินลื่น กำหนดบริเวณการทำกิจกรรมนันทนาการต่างๆ อย่างชัดเจน รวมถึงจัดให้มีเจ้าหน้าที่เฝ้าระวังและควบคุม ดูแลเข้มงวดทุกกิจกรรม ส่วนกิจกรรมท่องเที่ยวที่มีความเสี่ยงภัยต้องมีการลงทะเบียนข้อมูลนักท่องเที่ยวที่จะประกอบนั้นๆ และจัดเจ้าหน้าที่ดูแลรักษาความปลอดภัยในชีวิตและทรัพย์สินและเวรยามตรวจตราในพื้นที่บริการการท่องเที่ยวตลอด 24 ชั่วโมง และจัดสถานที่ปฐมพยาบาลเบื้องต้นในอุทยานแห่งชาติและวนอุทยานตลอด 24 ชั่วโมง